## La Conselleria de Justícia i Interior trasllada als sindicats de bombers forestals el Pla estratègic que incorpora les millores per al servici

*** Elisa Núñez destaca “l’avanç que suposa per a tot el col·lectiu de bombers forestals”
* L’objectiu és aconseguir un “servici de bombers forestals de qualitat amb les millors garanties per als treballadors”**

La consellera de Justícia i Interior, Elisa Núñez, juntament amb el secretari autonòmic de Seguretat i Emergències, Javier Montero, s’han reunit este dijous amb els representants sindicals dels bombers forestals de la Generalitat per a traslladar-los el contingut del Pla estratègic de SGISE (Societat Valenciana de Gestió Integral dels Servics d’Emergències) 2024-25.

Elisa Núñez “ha agraït la presència hui en la reunió de treball dels diferents representants sindicals dels bombers forestals perquè significa un pas avant en el plantejament que ens vam fer el passat 17 d’abril per a aconseguir un millor servici de bombers forestals”. El passat 17 d’abril, el president de la Generalitat, Carlos Mazón, va acordar amb els bombers forestals un pla de xoc per a estabilitzar la plantilla i dotar-los de millors servicis i recursos, després de reunir-se amb representants sindicals del cos forestal de SGISE.

Per a començar a materialitzar este compromís, s’ha produït la reunió d’este dijous, on, segons ha afegit Núñez, “hem estat treballant totes les línies que es desenvoluparan dins del Pla estratègic 2024-2025 i que suposen un avanç per a tot el col·lectiu dels bombers forestals”.

En este sentit, segons ha explicat la responsable de l’empresa pública, “és una bona notícia saber que estem treballant tots junts en una mateixa direcció per a aconseguir l’objectiu primordial, que és el que ens hem posat per davant: aconseguir un servici de bombers forestals de qualitat, en el qual els nostres treballadors, els nostres bombers forestals, estiguen desenvolupant la seua labor amb les millors garanties i amb la millor de les seguretats”.

En el transcurs de la trobada s’han posat damunt la taula diferents qüestions per a continuar treballant en el futur com la implementació del tercer torn, la finalització del procés d’estabilització, la consolidació dels servicis centrals de l’empresa i redimensionar el servici operatiu.

Fecha: 09/05/2024